እግዚአብሔር ለሰው ልጆች ፍቅርን እንዳስተማረ ሁሉ የሰው ልጆችም ፍቅርን ማስተማር እንደሚገባቸው የኢትዮጵያ ኦርቶዶክስ ተዋህዶ ቤተክርስቲያን አሳሰበች፡፡
ባሕር ዳር፡- ጥር 11/2012ዓ.ም (አብመድ)የኢትዮጵያ ኦርቶዶክስ ተዋህዶ ቤተ ክርስቲያን ሊቀ ጳጳስ ብፁዕ ወቅዱስ  ፓትርያርክ ርእሰ ሊቃነ ጳጳሳት ዘኢትዮጵያ ሊቀጳጳስ ዘአክሱም ወእጨጌ ዘመንበረ ተክለሃይማኖት እንደገለጹት እግዚአብሔር ከሰዎች የሚፈልገው ቀላል እና ዋጋ የማያስከፍለው መንገድ ፍቅር ነው፡፡ ‹‹እግዚአብሔር እንደ ወደደን እርሱም እርስ በርሳችን እንድንዋደድ አጥብቆ አዝዞናል እና እርስ በርሳችን ልንዋደድ ይገባል፡፡ ይህንም ለማድረግ የኅሊና ቁርጠኝነት እንጅ ሌላ ዋጋ አያስከፍልም›› ብለዋል ብፁዕነታው፡፡ ፍቅር ሁሉ ሊያደርጋት የሚችል፣ ምቾትን፣ ነጻነትን፣ ደስታንና ሠላምን ከማጎናጸፍ በስተቀር የማትጎረብጥ ሕይወት በመሆኗ መተሳሰብ እና አብሮነትን መስበክ እንደሚገባም ብፁዕነታቸው ተናግረዋል፡፡ ‹‹በፍቅር መኖር ከነፃነት ሁሉ ነፃነት መሆኑን ያወቅነው ከአምላክ ነው›› ያሉት ብፁዕ አቡነ ማትያስ እርስ በእርስ መዋደድ እንደሚገባ አሳስበዋል፡፡ 